Vrou ondergaan operasie ná Potch-aanval: ‘Sy het baie pyn’Nanna sterk aan ná die operasie aan haar oog. Foto: Verskaf. Nanna Viviers (25), die jong vrou wat verlede Saterdag op haar verjaarsdag saam met haar kêrel, Albert John (23), in hul huis in Baillie Park in Potchefstroom deur ses mans aangeval is, sterk steeds aan in die Life Groenkloof-hospitaal in Pretoria. Jacques Viviers, Nanna se pa, het Donderdagoggend aan Maroela Media gesê Nanna het Dinsdag ŉ operasie aan haar oog ondergaan. “Dit gaan beter met haar vanoggend. Sy praat darem, maar het baie pyn. Ons het vanoggend met die dokter gepraat – die oogbank is baie mooi herstel. Daar is nou ŉ plaatjie om die bene [van die oogbank] te las en te lig, die sinusbeentjies het ook weer mooi inmekaargepas,” het Viviers gesê. Nanna se sinusbank en wangbeen is tydens die aanval gebreek en die oogbank het ook gesak ná ŉ harde hou van die aanvallers. Viviers vertel die dokters het van die steke op haar gesig uitgehaal en met gom geheg om die risiko vir letsels aan haar gesig te verminder. “Die dokter het ook aan die binnekant van haar oog geopereer, jy kan dit nie van buite af sien nie,” het Viviers gesê. Dokters sal eers nadat die swelling van die operasie gesak het finaal kan sê of haar sig ten volle sal herstel. Nanna word tans met sterk pynmedikasie en slaappille behandel. Maroela Media het vroeër berig Viviers het vertel Nanna en John het gelê en slaap toe hulle omstreeks 02:30 wakker geword het van Nanna se worshondjie wat blaf. Volgens Viviers het die twee dié aand die alarm in die huis afgeskakel omdat die honde veroorsaak dat dit deur die nag afgaan. “Toe Nanna haar oë oopmaak, het daar ses van hulle om die bed gestaan.” Die indringers was met bobbejaanmoersleutels, pistole en messe gewapen. Drie van hulle het klapmusse opgehad, terwyl die ander drie se gesigte sigbaar was. Hulle het Afrikaans, Engels en Tswana gepraat. “Albert wou net onmiddellik begin baklei, maar sy het hom kalm gemaak en gevra dat almal net rustig moet bly.” Die aanvallers het hulle egter nie aan Nanna se versoek gesteur nie. Die volgende oomblik, terwyl hulle nog so in die bed sit, het die moersleutel haar agter die kop getref. Nanna sterk aan ná die operasie aan haar oog. Foto: Verskaf. Viviers vertel dat die aanvallers vir Albert en Nanna erg aangerand het – só erg dat die bloedspore agterna deur die hele huis sigbaar was. In ŉ stadium het die aanvallers vir Albert met sy skoenveters vasgebind en hom op die bed neergegooi. “Toe sê hulle vir hom, vanaand gaan jy kyk hoe ons jou meisie verkrag.” Viviers sê toe Nanna dié woorde hoor, het sy besef dat sy nóú vir haar lewe moet baklei. In die struweling kon Nanna daarin slaag om die paniekknoppie te druk en met dié het die aanvallers op die vlug geslaan. Hulle is vort met net die paartjie se selfone en Albert se beursie. Die paartjie het maar drie weke in die huis gebly voor die aanval. Viviers sê dokters kan nog nie voorspel wanneer Nanna uit die hospitaal ontslaan sal word nie. “Sy sal sonder twyfel berading ontvang.” Volgens lt.kol. Amanda Funani, woordvoerder van die polisie, is daar nog niemand in verband met die voorval in hegtenis geneem nie. Die polisie ondersoek ŉ saak van huisroof.